Къэралым и ансамбль нэхъыфIхэм хабжэ
Москва иджыблагъэ щекIуэкIа Урысейм и лъэпкъ къафэхэм я зэхьэзэхуэм нэхъыфIу къыщалъытахэм ящыщщ «Шапсыгъым и нартхэр» ныбжьыщIэ къэфакIуэ гупыр.
Илъэсищ и пэ зэхаша ансамблым и ехъулIэныгъэхэм нобэ зэрылъэпкъыу ирогушхуэ. ЯпэщIыкIэ зэфIэкI зиIэ щIалэгъуалэр зэхуэшэсынырщ къызэгъэпэщакIуэхэм къалэн нэхъыщхьэу зыхуагъэувыжар. Ауэ гупым зэрыщымыгугъауэ Мейкъуапэ, Налшык, Ставрополь, Сочэ къалэхэм, Москва областым ехъулIэныгъэфIхэр щызыIэригъэхьэм яча лъэбакъуэм щыгуфIыкIыжащ. ИужькIэ абыхэм яхузэфIэкIащ Урысейм и къалащхьэм екIуу зыкъыщагъэлъэгъуэн.
ГъэсакIуэ Iэзэхэу Лийхэ Артуррэ Оксанэрэ къэфакIуэ гупым хуаIа мурад дахэхэр зрагъэхъулIэфащ. Бжьыхьэ кIуам, абыхэм лъэпкъ къафэхэмкIэ Урысейм и Кубок зэIухам хэтыну зыщрагъэтхам, къащIэнэкIар мащIэкъым. «Iуэху пщIыр Iуэху мэхъу», — жеIэ адыгэм. Iуэхум хэзыщIыкIхэр щыгъуазэщ а зэпеуэм ухэтын къудейри пщIэшхуэу зэрыщытыр, текIуэныгъэ зыIэрыбгъэхьэныр фIыгъуэ мылъытэщ. КъэфакIуэ цIыкIухэм Санкт-Петербург текIуэныгъэ къыщахьри, зэпеуэм и кIэух Iыхьэм хэтыну Москва ирагъэблэгъат. Гупыр ежьэн и пэ къихуэу Сочэ къалэм и Iэтащхьэ Пахомов Анатолий къуажэдэсхэм я лъэIур зэхищIыкIри, мылъкукIэ защIигъэкъуащ къэфакIуэхэм. Апхуэдэуи «Южная транспортная компания» IуэхущIапIэм и унафэщI, хьэрычэтыщIэ Тодуа Александри къадэIэпыкъуащ.
— Хуабжьу дыщыгуфIыкIащ мылъкукIэ зыкъызэрытщIагъэкъуам, — жеIэ Лий Артур. — Ахъшэ дыщымыщIэу, мылъку къэугъуеиным демыгупсысу къарууэ диIэр утыкум дахэу дызэритыным етхьэлIэну Iэмал диIащ.
Урысейм и лъэпкъ къафэхэмкIэ зэхьэзэхуэм и кIэух Iыхьэр «Космос» хьэщIэщым и концерт гъэлъэгъуапIэ Iэхуитлъэхуитым щекIуэкIащ. Федеральнэ хэгъуэгухэм щекIуэкIа зэпеуэхэм щытекIуахэм-рэ къыщыхэжаныкIхэмрэ, апхуэдэуи Кубокыр зи Iэрылъхьэхэри кърашащ а утыкум. Шэч хэмылъу, зэпеуэр гуащIэ хъуат. КъэпщытакIуэ гупым хагъэхьар ди къэралми абы и адрыщIкIи щыцIэрыIуэ артист цIэрыIуэхэт. КъызэгъэпэщакIуэ-хэм я лъэIукIэ абы ирагъэблэгъат Урысеймрэ Осетие Ищхъэрэ — Аланиемрэ я цIыхубэ артист, Куржы ССР-м щIыхь зиIэ и артист Плиев Нодар. «Шапсыгъым и нартхэр» гупым зыкъагъэлъэгъуа иужь, Нодарщ утыкум къихьэу дипломым и япэ нагъыщэмрэ жэз медалхэмрэ ныбжьыщIэхэм езытар.
— Зэпеуэм и кIэух Iыхьэм кърагъэблэгъа ансамблхэм я лъэщагъыр къэплъытэмэ, дубыда увыпIэмкIэ дыарэзыщ, къэралым и ансамбль пэрытхэм я нэхъыфIу дыкъалъытащ, — жеIэ Лий Артур. — КъищынэмыщIауэ, хэгъуэгу зыбжанэм щыщ ныбжьэгъущIэхэр зэдгъэгъуэтащ. Мы зэпеуэр ди дежкIэ хуабжьу щхьэпэщ, икIи къэблагъэ зэхьэзэхуэм дыщэ медалыр къэтхьын хуэдэу зыхуэдгъэхьэзырынщ.
НыбэАнзор.
